Tazné-saak: Man is 11 keer tevore vrygelaat | Maroela Media
Die minister van gemeenskapsveiligheid in die Wes-Kaap sê die plaaslike regering wil weet hoe die verdagte in Tazné van Wyk se moordsaak altesaam elf keer vantevore skuldig bevind en weer vrygelaat is.
"Dit is die werk van ons regstelsel om misdadigers agter tralies te hou," het minister Albert Fritz gesê. "As dit waar is dat hierdie verdagte, wat vantevore skuldig bevind en 11 keer vrygelaat is, in staat was om parool te kry en dié gewelddadige misdaad te pleeg, dan het ons strafregstelsel ons inwoners versaak. Verdere ondersoek moet ingestel word na die kwessies in ons paroolstelsel."
Moehydien Pangaker, moordverdagte, is vroeër aangekla van die besit van 'n gesteelde voertuig, aanranding, moord, diefstal en huisbraak. Hy is in 2008 gevonnis op aanklag van ontvoering, kindermishandeling en strafbare manslag en is 10 jaar tronkstraf opgelê.
"Pangaker is in 2015 vrygelaat op parool ná hy slegs sewe jaar uitgedien en vroeër korrektiewe toesig verbreek het. Hy is tussen Oktober 2016 en Mei 2019 onder parooltoesig geplaas. Hy het weer uit die toesig ontsnap en 'n saak is aanhangig gemaak. Daar moet antwoorde gegee word waarom Pangaker nie in hegtenis geneem is toe hy gedros het nie. Ek sal die Wes-Kaapse polisie-ombudsman, mnr. JJ Brand, vra om dringend ondersoek in te stel," het Fritz bygevoeg.
Hy het ook die hofwaarnemingseenheid ontplooi om die saak dop te hou en seker te maak dat dit nie van die rol geskrap word weens ondoeltreffende werk van die polisie nie. "Die verdagte het in die Goodwood-landdroshof verskyn ná hy van Cradock in die Oos-Kaap na Kaapstad teruggekeer het. Die hofwaarnemingseenheid het bevestig die saak is tot 17 April uitgestel vir verdere ondersoek. Die verdagte sal nie aansoek doen om borgtog nie en sal dus in aanhouding bly tot hy weer in die hof verskyn."
Tazné van Wyk Wes-Kaap
Te min, te laat, wil graag politieke punte aanteken. Dank die verantwoordelike persoon af. Toemaar, ek weet dit sit nie in julle kader broeke nie. Wees gerus. Die onskuldiges se bloed in hierdie land roep om wraak. Sit maar veilig met julle groot salarisse en lyfwagte.
Regeringsbeleid…. beskerm die misdadigers
Dit is maklik om te verstaan hoe hy vrygelaat is. Jy kan die stelsel verneuk. Jy moet net die regte antwoorde op die vrae hê. Jy moet net op die regte manier optree en hulle laat jou uit.
Ek dink dat die regstelsel die mense van hierdie land versaak het. Hulle word aan hulle neuse rondgelei deur politici en misdadigers met baie geld.
Nee rêgtig, dis erg – 'n gewoontemisdadeiger alweer uit om te moor.. Gaan hy weer na 'n jaar of wat uitwees?